Două persoane au fost recuperate de salvamontişti după ce au căzut în gol pe Valea Coştilei din munţii Bucegi, victimele suferind multiple traumatisme.
Potrivit datelor publicate, vineri, pe pagina Salvamont Prahova, incidentul a avut loc joi seară, victimele fiind predate echipajului de ambulanţă în jurul orei 3:00 dimineaţa.
"Prezintă numeroase traumatisme ale membrelor superioare şi inferioare, traumatisme cranio-cerebrale, plăgi tăiate, otoragie, rinoragie. Aflăm că erau trei. Unul a căzut peste 200 m, altul mai puţin, dar starea lui e mai gravă, lovindu-se de stânci şi pietre. Al treilea era în regulă şi i-a ajutat pe cei doi colegi, până la sosirea noastră. Aproximativ la ora 3 au fost predaţi la ambulanţă", arată sursa citată.
Salvamontiştii reamintesc faptul că, în această perioadă, traseele turistice şi văile din Abruptul Prahovean al Bucegiului trebuie evitate.
"Acest eveniment neplăcut putea fi evitat dacă cei trei, înainte de a porni la drum, solicitau sfaturi de la noi sau căutau pe net atenţionările noastre, în care rugăm turiştii să evite în această perioadă traseele turistice sau văile din Abruptul Prahovean al Bucegiului. Asta, mai ales că sunt oameni cu experienţă, în jurul a 50 de ani. Sperăm ca ei, cât şi alţii să tragă învăţămintele necesare din acest eveniment nedorit", se mai precizează în postarea Salvamont Prahova.